Diari Oficial de la Generalitat Valenciana


Sumari del DOGV 7688, del 30-12-2015 (2015/10274)

RESOLUCIÓ de 28 de desembre de 2015, de la Direcció General del Servei Valencià d'Ocupació i Formació, per la qual s'aprova la convocatòria de subvencions per a la realització d'accions formatives dirigides prioritàriament a persones ocupades, a càrrec de l'exercici pressupostari 2016.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7688

Data del DOGV
:   30-12-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/10576


Data del document
:   28-12-2015

Organisme emissor
:   Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 28 de desembre de 2015, de la Direcció General del Servei Valencià d'Ocupació i Formació, per la qual s'aprova la convocatòria de subvencions per a la realització d'accions formatives dirigides prioritàriament a persones ocupades, a càrrec de l'exercici pressupostari 2016. [2015/10756]  
A fi de concretar o desenvolupar, en l'àmbit competencial de la Comunitat Valenciana, el que preveu la normativa estatal d'aplicació general, es publica en data 26 de novembre de 2015 l'Ordre 8/2015, de 23 de novembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores i es determina el programa de formació per a l'ocupació per a la realització d'accions formatives dirigides prioritàriament a persones ocupades.  
  
En l'article 6 de les indicades bases s'estableix que la valoració de les sol·licituds es farà d'acord amb la metodologia de valoració pràctica que es determinarà en cada convocatòria amb l'objecte d'analitzar i determinar la qualitat de les diferents sol·licituds presentades. Entre altres possibles àrees a prendre en consideració, estableix la capacitat acreditada de l'entitat sol·licitant per a desenvolupar el programa de formació considerat, les accions formatives de formació per a l'ocupació dirigides a persones ocupades en els dos últims anys i els mitjans materials i humans de què disposa l'entitat sol·licitant per a la realització del programa formatiu.  
En futures convocatòries, a l'efecte d'optimitzar el desplegament i l'execució de les accions subvencionades, es podrà incloure la valoració del desenvolupament de les actuacions, per a la qual cosa es tindran en compte, entre altres, les renúncies presentades, les minoracions per falta de justificació, etc., així com el nombre de treballadors formats en accions precedents integrants de col·lectius prioritaris.  
En l'article 41 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, s'estableix que la tramitació dels expedients de despeses podrà iniciar-se en l'exercici immediat anterior una vegada presentat en les Corts el projecte de llei de pressupostos de la Generalitat, i es podrà arribar, com a màxim, al moment immediat anterior a l'adquisició del compromís de despesa. En l'expedient de despesa, s'haurà d'incloure una clàusula suspensiva que indique que la seua resolució queda condicionada a l'existència efectiva de crèdit adequat i suficient una vegada aprovat el pressupost de la Generalitat.  
En virtut del que s'exposa i d'acord amb el que preveu l'article 160.4 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, aquesta direcció general del Servei Valencià d'Ocupació i Formació, procedeix a dictar una resolució d'aprovació de la convocatòria de subvencions per a la realització d'accions formatives dirigides prioritàriament a persones ocupades, a càrrec de l'exercici pressupostari 2016. Conforme el Consell Valencià de Formació Professional, resolc:  
  
Primer. Aprovació de la convocatòria i indicació de les bases reguladores de les subvencions  
Es convoquen per a l'exercici 2016 les subvencions per a la realització d'accions formatives dirigides prioritàriament a persones ocupades, regulades en l'Ordre 8/2015, de 23 de novembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores i es determina el programa de formació per a l'ocupació per a la realització d'accions formatives dirigides prioritàriament a persones ocupades, publicada en el DOCV núm. 7666, de 26 de novembre de 2015.  
Les dites bases es van dictar amb la finalitat de concretar o desenvolupar en l'àmbit competencial de la Comunitat Valenciana allò que preveu la normativa estatal d'aplicació general.  
La resolució de les subvencions queda condicionada a l'existència efectiva de crèdit adequat i suficient una vegada aprovat el pressupost de la Generalitat per a l'exercici 2016.  
  
Segon. Finançament i import de la convocatòria  
1. Es destinarà per a atendre les subvencions per a la realització de les accions formatives dirigides prioritàriament a persones ocupades un import global màxim estimat de 9.000.000,00 - a càrrec de la línia pressupostària S5644000 del capítol IV del subprograma 322.52, del pressupost del Servei Valencià d'Ocupació i Formació (d'ara en avant SERVEF) per a l'exercici 2016, amb el desglossament que figura a continuació:  
2. Per als programes formatius previstos en l'article 2 de les bases reguladores es destinarà un import màxim estimat de 8.741.250 ?, distribuït de la manera següent:  
a) Per als programes de formació intersectorials previstos en l'apartat 1.a del dit article, es destinarà un import màxim de 5.231.250,00 ?.  
  
b) Per als programes de formació sectorials es destinarà un import màxim de 2.925.000,00 ?.  
c) Per als programes de formació intersectorials dirigits a treballadors i treballadores i socis i sòcies de l'economia social es destinarà un import màxim de 292.500,00 ?.  
d) Per als programes de formació intersectorials dirigits a treballadors i treballadores autònoms es destinarà un import màxim de 292.500,00 ?.  
3. Per a les ajudes per a l'alumnat desocupat assistent als programes formatius previstes en l'article 20 de les bases reguladores, es destinarà un import màxim estimat de 258.750,00 ?.  
Atés que es preveu en el projecte de llei de pressupostos de la Generalitat per a l'exercici 2016 que les ajudes regulades en aquesta ordre estiguen finançades amb fons, la distribució dels quals es fa a través d'una conferència sectorial, la concessió d'aquestes estarà condicionada al fet que l'òrgan competent de l'Administració de l'Estat haja realitzat les actuacions o dictat els actes administratius que permeten assegurar l'efectivitat de la transferència de fons afectats.  
  
  
Tercer. Objecte i condicions de la concessió de les subvencions  
1. Aquesta resolució té per objecte la convocatòria d'ajudes per a la realització de programes de formació dirigits almenys en un 60 % per a treballadors ocupats i que compten també amb un mínim del 20 % de treballadors desocupats.  
2. Les accions formatives que poden sol·licitar-se estan incloses en els plans de referència publicats en la pàgina web del Servef, on s'indica la modalitat d'impartició, les hores de cada acció formativa i la seua condició de prioritària o no.  
3. Els programes establits en l'article 2.1.a, c i d de les bases reguladores podran sol·licitar les accions de tipus transversal dels plans de referència detallats en el punt anterior.  
4. L'import de les sol·licituds de subvenció de cada entitat per al desenvolupament dels programes establits en l'article 2 de les bases reguladores no podrà superar el 20 % de la dotació assignada a cada tipus de programa i sector; i cada entitat podrà realitzar un màxim d'una sol·licitud per tipus de programa i sector.  
Les accions formatives incloses en els programes sectorials establits en l'article 2.1.b de les bases reguladores correspondran als sectors que s'indiquen a continuació i els percentatges esmentats es calcularan sobre les dotacions següents:  
  
SECTOR DOTACIÓ PREVISTA  
Agrari (incloent-hi manipulació, envasament, comerç i exportació de cítrics i productes hortofructícoles) 212.189,19  
Indústria del moble, calçat i tèxtil 288.179,56  
Indústria del metall 722.297,52  
Indústria química i plàstic 269.476,21  
Indústries agroalimentàries 203.734,55  
Serveis d'atenció a persones dependents 192.057,63  
Turisme i hostaleria 563.810,50  
Construcció (formació dirigida a la competitivitat sostenible del sector) 238.663,94  
Serveis de transport per carretera 234.590,90  
  
  
1. Els programes establits en l'article 2.1.b de les bases reguladores podran sol·licitar les accions dels plans de referència generals detallats en el punt 2 d'aquest resolc, per al sector sol·licitat.  
  
2. Abans del 31 de desembre de 2016, les entitats hauran d'haver iniciat un nombre de grups (cursos) que supose com a mínim el 60 % de l'alumnat del programa formatiu aprovat.  
  
Quart. Forma i termini de presentació de les sol·licituds i documents i informació que han d'adjuntar-se  
1. Només podran ser beneficiaris d'aquestes ajudes les entitats indicades en l'article 3 de les bases reguladores. Les sol·licituds es presentaran en el model normalitzat en el Registre d'entrada de la direcció general competent en matèria de formació per a l'ocupació, preferentment, sense perjuí de poder fer-ho en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant LRJPAC), en el termini de 20 dies hàbils a comptar des del dia 11 de gener de 2016, inclusivament.  
2. Així mateix, en el mateix termini, es podrà fer la presentació telemàtica de les sol·licituds, i per a això s'accedirà a la seu electrònica de la Generalitat (https://sede.gva.es), des d'on podrà accedir al tràmit de presentació de sol·licituds a ajudes del Servef, o de la pàgina web del Servef (www.servef.es) a través de l'enllaç «sol·licitud telemàtica». Per a això, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós admesos per la seu electrònica de la Generalitat (https://sede.gva.es). En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de representacions de caràcter voluntari davant de la Generalitat per a la realització de tràmits per via telemàtica.  
3. La sol·licitud haurà d'acompanyar-se de la documentació següent, que podrà annexar-se per mitjans telemàtics, sense perjuí que puga requerir-se en determinades circumstàncies l'exhibició dels documents originals per a la seua confrontació:  
a) Autorització expressa al SERVEF perquè comprove les dades d'identitat del sol·licitant o, en cas que es tracte d'una persona jurídica, del seu representant, de conformitat amb el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana. No obstant això, si de la comprovació efectuada resultara alguna discordança amb les dades facilitades per l'interessat, l'òrgan instructor estarà facultat per a realitzar les actuacions procedents per a aclarir-la. Si el sol·licitant no hi presta el seu consentiment, haurà d'aportar la fotocòpia del document nacional d'identitat.  
Quan es tracte d'una persona jurídica, s'haurà d'aportar, a més, la documentació acreditativa i identificativa d'aquesta, que consistirà en la fotocòpia de l'escriptura de constitució/estatuts actualitzada i l'acreditació de la inscripció en el Registre Mercantil o registre corresponent, així com de la targeta d'identificació fiscal i, si és el cas, poders de representació. En el cas que aquesta haguera sigut aportada anteriorment i no haguera experimentat cap variació, serà suficient el certificat del representant legal de l'entitat, acreditatiu que no s'ha produït cap canvi en la documentació identificativa de l'entitat i de la vigència del nomenament del president o de qui tinga la representació en la data de presentació de la sol·licitud. Així mateix, haurà de constar en aquest certificat l'expedient administratiu en què es va aportar aquesta, i òrgan al qual va anar dirigida.  
b) D'acord amb el que preveu l'article 22.4 del Reial Decret 887/2006, pel qual s'aprova el Reglament de la Llei 38/2003, General de Subvencions, la presentació de la sol·licitud de subvenció comportarà l'autorització del sol·licitant perquè l'òrgan concedent obtinga de forma directa l'acreditació de les circumstàncies previstes en els articles 18 i 19 del reial decret esmentat, a través de certificats telemàtics i, en aquest cas, el sol·licitant no haurà d'aportar el corresponent certificat. No obstant això, el sol·licitant podrà denegar expressament aquesta autorització, i en aquest cas haurà d'aportar els certificats que a continuació s'indiquen i que tindran un període de validesa de sis mesos, a comptar des de la data de la seua expedició, d'acord amb el que estableix l'article 23.3 del reglament esmentat:  
- De l'Agència Estatal d'Administració Tributària, el certificat que acredite que el sol·licitant està al corrent de les seues obligacions tributàries.  
- De la Tresoreria General de la Seguretat Social, el certificat acreditatiu que el sol·licitant està al corrent en el compliment de les seues obligacions.  
- Dels serveis territorials de la Conselleria d'Hisenda i Model Econòmic, el certificat acreditatiu que el sol·licitant no té deutes de naturalesa tributària amb la Generalitat.  
c) Declaració responsable de no estar en els supòsits dels apartats 2 i 3 de l'article 13 de la Llei General de Subvencions.  
d) Dades de domiciliació bancària segons model normalitzat.  
e) Relació prioritzada dels grups (cursos).  
f) En el cas que se sol·liciten accions formatives (especialitats) no pertanyents a un certificat de professionalitat, declaració responsable del representant de l'entitat sobre disposició d'instal·lacions i recursos humans suficients que garantisquen la seua solvència tècnica per a impartir la formació, tant teòrica com pràctica, així com la qualitat d'aquestes.  
g) Declaració responsable sobre el compliment de la normativa sobre integració laboral de persones amb discapacitat o, si és el cas, l'exempció de la dita obligació.  
h) En el cas de teleformació, quan es tracte d'accions formatives conduents a l'obtenció de certificats de professionalitat, l'acreditació del centre o entitat per part del Servei Públic d'Ocupació Estatal, en els termes que preveuen el Reial Decret 34/2008, de 18 de gener, pel qual es regulen els certificats de professionalitat, i l'Ordre ESS/1897/2013, de 10 d'octubre, que el desplega, i els protocols de connexió que permeten accedir-hi i obtindre de forma automàtica els informes que es necessiten. A aquest efecte, serà preceptiu proporcionar una adreça (amb les credencials corresponent) d'accés a la plataforma, amb perfil de responsable de l'administració, però sense possibilitat de modificar dades.  
  
Així mateix, en cas de preveure la realització de sessions presencials en centres o entitats degudament acreditats per mitjà d'acords o convenis, s'aportarà el corresponent acord o conveni actualitzat en el moment de presentació de la sol·licitud.  
i) En el cas de teleformació, no conduent a l'obtenció dels certificats de professionalitat, s'hauran de complir els requisits arreplegats en l'annex I de les bases reguladores relatius a les característiques de la plataforma i als requisits i les funcions dels tutors-formadors que impartisquen formació. En aquest cas, així com en el de formació mixta, hauran d'aportar les claus d'accés a la corresponent plataforma web, amb el mateix perfil assenyalat en l'apartat anterior, en comunicar l'inici de l'acció formativa. El dit accés haurà d'estar operatiu fins a la finalització del termini de justificació. En tot cas, l'entitat haurà de conservar la informació arreplegada en la plataforma fins a la liquidació definitiva de l'expedient a l'efecte de comprovació, si és el cas.  
  
j) El projecte que continga el programa formatiu de l'entitat es presentarà en una única sol·licitud en suport magnètic i/o paper, segons model facilitat pel Servef a aquest efecte. En la modalitat de teleformació certificable, s'hi aportarà en els termes expressats i haurà d'incloure els aspectes determinats en l'article 14 de l'Ordre ESS/1897/2013, de 10 d'octubre, per la qual es desplega el Reial Decret 34/2008, de 18 de gener.  
  
Cinqué. Terminis de resolució i notificació  
L'òrgan que resoldrà les sol·licituds d'ajudes i el termini per a resoldre i notificar, són els establits en l'article 9 de les bases reguladores.  
  
Les resolucions adoptades sobre les sol·licituds d'aquestes ajudes posen fi a la via administrativa i contra aquestes podrà interposar-se un recurs contenciós administratiu en el termini de dos mesos, comptats des de l'endemà de la notificació, davant del jutjat contenciós administratiu de la corresponent província, d'acord amb el que estableixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'aquest mateix òrgan en el termini d'un mes, computat en els termes ja mencionats, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjuí que puga interposar-se qualsevol altre recurs dels previstos en la legislació vigent.  
  
Sisé. Criteris de valoració de sol·licituds  
La concessió de les subvencions es tramita en règim de concurrència competitiva, respectant els principis d'objectivitat, igualtat, transparència i publicitat.  
La valoració de les sol·licituds es farà d'acord amb els criteris següents:  
  
A) ADEQUACIÓ DE L'OFERTA FORMATIVA A   
LES ACCIONS/ÀREES PRIORITÀRIES 65 punts  
1. Alumnat en accions prioritàries/alumnat total X 50 50 punts  
Els apartats següents seran acumulables a l'anterior, sense que es puguen superar els 65 punts en total.  
No obstant això, en cas d'alumnat susceptible de ser puntuat en 2 dels apartats següents només puntuarà en el que atorgue major puntuació.   
2. Alumnes en accions prioritàries dirigides a l'obtenció d'una acreditació parcial acumulable que no comporte capacitació professional/alumnes totals X 5 5 punts  
3. Alumnes en accions prioritàries dirigides a l'obtenció de certificat de capacitació professional (carnet professional)/alumnes totals X 10 10 punts  
4. Alumnes en accions prioritàries dirigides a l'obtenció de certificat de professionalitat complet/alumnes totals X 15 15 punts  
  
  
  
B) CRITERIS DE SOLVÈNCIA TÈCNICA I CAPACITAT   
ACREDITADA PER L'ENTITAT SOL·LICITANT PER   
A DESENVOLUPAR EL PROGRAMA DE FORMACIÓ:  
Accions formatives de formació per a l'ocupació dirigida a persones ocupades realitzades en les dos últimes convocatòries, subvencionades pel Servef. 15 punts  
L'entitat va realitzar entre 1 i 20 accions formatives (grups) 5  
L'entitat va realitzar entre 21 i 40 accions formatives (grups) 10  
L'entitat va realitzar més de 40 accions formatives (grups) 15  
  
  
  
D'acord amb el que preveu l'article 4.5 de les bases reguladores, les entitats hauran de mantindre les exigències tecnicopedagògiques, d'instal·lacions, equipament i mitjans humans tingudes en compte per a l'acreditació/inscripció de l'especialitat, de tal manera que quede totalment assegurada la solvència tècnica de l'entitat sol·licitant.  
  
C) ABAST DEL PROGRAMA  
Es valorarà el nombre de treballadors participants en el programa sol·licitat 20 punts  
Entre 30 i 60 participants 4  
Entre 61 i 90 participants 6  
Entre 91 i 120 participants 8  
Entre 121 i 180 participants 12  
Entre 181 i 270 participants 16  
Més de 270 participants 20  
  
  
  
D) IMPLANTACIÓ TERRITORIAL A LA COMUNITAT VALENCIANA 10 punts  
L'entitat té centres acreditats o inscrits en una província de la Comunitat Valenciana 3  
L'entitat té centres acreditats o inscrits en dos províncies de la Comunitat Valenciana 6  
L'entitat té centres acreditats o inscrits en tres províncies de la Comunitat Valenciana 10  
  
  
  
Haurà d'executar-se almenys un 20 % del programa en cada província on hi haja centre acreditat o inscrit.  
  
E) Aplicació de normes de qualitat:  
Es valoraran en aquest apartat els certificats que acrediten la gestió de la qualitat en el desenvolupament de la formació i el tractament de dades, amb la puntuació següent:  
Per estar en possessió d'un certificat de qualitat en vigor, PBL3941 o EFQM (certificat d'excel·lència europea 200 + o superior), l'abast del qual incloga l'activitat en matèria de formació per a l'ocupació: 16 punts.  
Per estar en possessió de certificat SGSI de seguretat de la informació (ISO 27800): 4 punts.  
Els punts assignats per cada certificat de qualitat seran acumulatius fins al màxim de 20 punts.  
  
F) Aplicació de mesures de responsabilitat social.  
Es valorarà amb un màxim de 10 punts un percentatge igual o superior al 20 % de persones amb diversitat funcional (1),persones afectades amb trastorn mental greu, persones en situació o risc d'exclusió social (2) i dones víctimes de violència de gènere, incloses en les plantilles de les entitats sol·licitants, els percentatges inferiors al 20 % es valoraran proporcionalment d'acord amb la fórmula següent:  
  
Nombre de persones pertanyents als   
col·lectius esmentats inclosos en la plantilla X 50  
Nombre de persones en plantilla   
  
  
  
(1) Persones amb discapacitat física, psíquica o sensorial.  
(2) Immigrants, minories ètniques.  
  
Accions positives que garantisquen i promoguen la igualtat efectiva entre dones i homes.  
S'atorgarà un màxim de 10 punts a aquelles entitats que acrediten la promoció de la igualtat efectiva d'oportunitats entre dones i homes per mitjà de l'acreditació d'un o més dels mitjans següents:  
  
Que en l'escriptura fundacional o en els estatuts de l'entitat figure com a objectiu treballar a favor de la igualtat d'homes i dones (5 punts).  
  
Disposar d'un certificat o distintiu empresarial en matèria d'igualtat, o com a entitat col·laboradora en igualtat d'oportunitats entre homes i dones, o qualsevol altre anàleg de caràcter oficial (5 punts).  
  
PUNTUACIÓ MÀXIMA TOTAL 150 punts  
  
  
En relació amb els apartats E i F, a l'efecte d'agilitzar-ne la tramitació, només es valorarà la documentació que acompanye l'entitat amb la sol·licitud.  
En cas d'empat entre dos o mes projectes, es resoldrà a favor del projecte que haja obtingut major puntuació en el «Criteri A). Adequació de l'oferta formativa a les accions/àrees prioritàries». Si persistira l'empat, caldrà ajustar-se en segon lloc a la puntuació obtinguda en el «Criteri B). Capacitat acreditada de l'entitat sol·licitant per a desenvolupar el programa de formació».  
  
Seté. Compte per a efectuar les devolucions de fons no aplicats  
Les devolucions al Servef que, si és el cas, hagen de fer les entitats beneficiàries, establides en els articles 19 i 21 de les bases reguladores s'efectuaran en el compte número ES80-7890-2903-99-9855644124, del BSCH (Banc Santander Central Hispano) a favor del Servef, indicant-hi el número d'expedient i el concepte de la devolució.  
  
Huité. Mitjà de notificació dels tràmits a omplir en el procediment  
  
1. La notificació dels tràmits necessaris per a la tramitació d'aquesta convocatòria s'efectuarà per correu certificat de conformitat amb el que estableixen els articles 58 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. En el cas que la sol·licitud presentada no complisca els requisits exigits o la documentació aportada continga errors o siga insuficient, l'òrgan instructor establit en l'article 5 de les bases reguladores, requerirà a l'entitat sol·licitant que, en el termini de 10 dies hàbils, esmene la falta o aporte els documents preceptius, amb la indicació que, en cas de no fer-ho, es considerarà que ha desistit de la seua petició, després de la resolució prèvia, que haurà de ser dictada en els termes de l'article 42 de la mateixa llei.  
  
3. D'acord amb el que preveu l'article 76 de la Llei 30/1992, quan en qualsevol moment es considere que algun dels actes dels interessats no reuneix els requisits necessaris, l'Administració li ho farà saber, i li concedirà un termini de 10 dies per a formalitzar-ho.  
  
Als interessats que no atenguen el requeriment se'ls podrà declarar que han perdut el seu dret al tràmit corresponent. No obstant això, s'admetrà l'actuació de l'interessat i produirà els seus efectes legals, si es produïra abans o dins del dia que es notifique la resolució en què es considere transcorregut el termini.  
  
  
DISPOSICIÓ FINAL  
  
Aquesta resolució entrarà en vigor l'endemà de la seua publicació en el Diari Oficial de la Comunitat Valenciana, sense perjuí del que estableix el resolc quart apartat 1 per a l'inici del termini de presentació de sol·licituds.  
Contra aquest acte, que esgota la via administrativa, podrà interposar-se un recurs potestatiu de reposició davant d'aquest mateix òrgan, en el termini d'un mes a partir de l'endemà de la publicació de la present resolució, d'acord amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé en el termini de dos mesos un recurs contenciós administratiu davant del jutjat contenciós administratiu competent, de conformitat amb el que s'estableix en l'article 8, apartat 3, i també en l'article 46, apartat 1, ambdós de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre recurs que es considere pertinent.  
  
València, 28 de desembre de 2015.- La directora general del Servei Valencià d'Ocupació i Formació: María José Mira Veintimilla